སྐབས་དེ་དུས་བོད་ཀྱི་བདེ་སྡུག་ཞུ་མཁན་ཚོའི་ངོས་ནས་ད་ལྟ་ང་ཚོའི་རེ་འདུན་ནང་ཡོད་པའི་བོད་དེ་བཤད་ཀྱི་ཡོད་མ་རེད།དཔེར་ན།སྐབས་དེར་བོད་གཞུང་གིས་ཀ་སྦུག་ཞྭ་སྒབ་པའི་གཟིམ་ཤག་ནས་ཕྱི་ལོ་༡༩༥༠ལོའི་ཟླ་༡༡ཚེས་༧ཉིན་མཉམ་འབྲེལ་རྒྱལ་ཚོགས་ལ་ཕུལ་བའི་ཞུ་ཡིག་ནང་འདི་ལྟར་བཀོད་པ་སྟེ།རྒྱ་མིའི་དཔུང་དམག་རྣམས་ནས་ས་གནས་ཁག་མང་ནས་འབྲི་ཆུ་བརྒལ་བགྲོད་བྱས་ཤིང་།འབྲི་ཆུ་ནི་དུས་ཡུན་གང་འཚམས་རིང་རྒྱ་བོད་ཀྱི་ས་མཚམས་ཡིན།ཞེས་གསལ་པོ་བྲིས་ཡོད།དེ་དུས་བོད་གཞུང་གི་ངོས་ནས་སྐབས་དེའི་དགའ་ལྡན་ཕོ་བྲང་གཞུང་གི་ཆབ་སྲིད་ཀྱི་དབང་འོག་ཏུ་གནས་པའི་བོད་ཙམ་མ་གཏོགས་ད་ལྟ་ང་ཚོས་བསམ་བཞིན་པའི་བོད་དེ་བཤད་ཀྱི་མེད།དེ་ཡང་ཆེད་དུ་གཉེར་ནས་དབྱེ་འབྱེད་བྱས་པ་ཞིག་མ་རེད།སྐབས་དེ་དུས་ཆབ་སྲིད་ཀྱི་དངོས་ཡོད་གནས་སྟངས་དེ་འདྲ་རང་ཆགས་ཡོད།